Úradný vestník L 167 , 06/07/1996 S. 0055 - 0057



Rozhodnutie Rady z 25. júna 1996 o vykonávaní akčného programu spoločenstva na posilnenie konkurencieschopnosti európskeho priemyslu (96/413/ES) RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 130 odsek 3, so zreteľom na návrh Komisie so zreteľom na stanovisko Európskeho parlamentu, [1] so zreteľom na stanovisko Hospodárskeho a sociálneho výboru, [2] so zreteľom na stanovisko Výboru regiónov, [3] (1) keďže hlavy štátov alebo vlád zasadajúce ako Európska Rada 10. a 11. decembra 1993 v Bruseli schválili Bielu knihu o raste, konkurencieschopnosti a zamestnanosti ako zadávacie podmienky pre opatrenia Európskej únie a jej členských štátov na podporu prístupu k rozvoju priemyslu založeného na globálnej konkurencieschopnosti, činiteli rastu a zamestnanosti; (2) keďže 22. apríla 1994 prijala Rada závery na zlepšenie konkurencieschopnosti európskeho priemyslu založené na uvedenej Bielej knihe; (3) keďže na základe oznámenia Komisie zo septembra 1994 prijala Rada rezolúciu z 21. novembra 1994 [4] o posilnení konkurencieschopnosti priemyslu spoločenstva, ktorá zdôraznila najmä to, že konkurencieschopný inovačný priemysel v spoločenstve je predpokladom trvalého hospodárskeho rastu a vytvárania nových pracovných miest; keďže rámcové podmienky konkurencieschopnosti a hospodárskej súťaže sa musia zlepšiť tak, aby Európska únia zostala atraktívnym priestorom pre podnikanie vedúce k vytváraniu nových firiem a nových pracovných miest; (4) keďže 10. októbra 1994 Rada prijala rezolúciu na podporu integrovaného programu Komisie v prospech malých a stredných podnikov a remeselnej výroby; (5) keďže zasadanie Európskej rady v Cannes 26. a 27. júna 1995 s veľkým záujmom privítalo správu Poradnej skupiny pre konkurencieschopnosť (Ciampiho skupina); (6) keďže 29. júna 1995 Európsky parlament prijal rezolúciu o oznámení Komisie o politike konkurencieschopnosti priemyslu pre Európsku úniu; (7) keďže priemyselná výroba a služby sa stále viac navzájom dopĺňajú; keďže v dôsledku tohto je na plné využívanie možností vytvárania pracovných miest v odvetví služieb nevyhnutné konkurencieschopné priemyselné odvetvie; (8) keďže vnútorné trhy s energiou a telekomunikáciami sa musia dokončiť s cieľom rýchleho posilňovania konkurencieschopnosti tohto odvetvia a priemyslu vo všeobecnosti; (9) keďže hospodárska a sociálna súdržnosť a konkurencieschopnosť európskeho priemyslu sú spojené v tom, že európsky priemysel môže prispievať k súdržnosti a súdržnosť môže poskytovať priemyslu výhody širšej obchodnej a geografickej základne; (10) keďže zachovávanie a zlepšovanie konkurencieschopnosti priemyslu je v prvom rade úlohou podnikania a je na spoločenstve a členských štátoch, aby zabezpečili existenciu potrebných podmienok; keďže je obzvlášť naliehavé, aby spoločenstvo a členské štáty v rámci svojich príslušných právomocí prijali opatrenia na tento účel; (11) keďže zrýchľovanie technického pokroku, zvyšujúca sa globalizácia trhov, silnejúca medzinárodná súťaž a zvyšujúca sa dôležitosť ochrany životného prostredia si vyžadujú väčšie úsilie od všetkých, ktorí sú zodpovední v hospodárskej, politickej a sociálnej oblasti, aby uľahčili potrebné štrukturálne zmeny, okrem iného, aby zabezpečili trvalo udržateľný rozvoj a vytváranie nových pracovných miest; (12) keďže väčšia pozornosť potrebám trhu v zmysle výskumnej politiky a zriadenia informačnej spoločnosti bude mať určujúci vplyv na všetky priemyselné činnosti Európskej únie; (13) keďže je potrebné zabraňovať narúšaniu hospodárskej súťaže a podporovať otváranie trhov tak vo vnútri, ako aj mimo spoločenstva; (14) keďže rozvoj ľudských zdrojov, najmä prostredníctvom odbornej výchovy, predstavuje podstatnú stránku štrukturálnych úprav, ktoré sú potrebné na zvýšenie konkurencieschopnosti priemyslu; (15) keďže je potrebné vyjasniť právne základy pre opatrenia prijaté v priemyselnej sfére na vykonávanie opatrení ohlásených v oznámení o politike konkurencieschopnosti priemyslu pre Európsku úniu; (16) keďže investovanie hrá strategickú úlohu pri posilňovaní priemyselnej spolupráce, ktorá vzhľadom na svoj multiplikačný efekt predstavuje prioritný nástroj pri sociálnom a hospodárskom rozvoji a pri zbližovaní národov, ROZHODLA TAKTO: Článok 1 Týmto sa prijímajú usmernenia stanovené v akčnom programe, ktorý je uvedený v prílohe, na posilnenie konkurencieschopnosti európskeho priemyslu, ktorý je nevyhnutným predpokladom trvalého hospodárskeho rastu a vytvárania nových pracovných miest a prispeje k hospodárskej a sociálnej súdržnosti; program má tieto ciele: a) modernizovať priemyselnú úlohu verejných orgánov, aby sa tak vylúčili nepotrebné právne a správne prekážky pre podniky, a to najmä malé a stredné podniky; b) zabezpečiť nenarušenú súťaž tak vo vnútri, ako i mimo spoločenstva; c) posilniť priemyselnú spoluprácu; d) podporovať nehmatateľné činitele konkurencieschopnosti. Článok 2 Každý rok zašle Komisia Európskemu parlamentu, Rade, Hospodárskemu a sociálnemu výboru a Výboru regiónov správu o hodnotení dosiahnutých výsledkov, ku ktorej prípadne priloží príslušné návrhy. V Luxemburgu 25. júna 1996 Za Radu predseda M. Pinto [1] Ú. v. ES C 308, 20.11.1995, s. 470 [2] Ú. v. ES C 39, 12.2.1996, s. 1 [3] Ú. v. ES C 100, 2.4.1996, s. 14 [4] Ú. v. ES C 343, 6.12.1994, s. 1 -------------------------------------------------- PRÍLOHA AKČNÝ PROGRAM NA POSILNENIE KONKURENCIESCHOPNOSTI PRIEMYSLU EURÓPSKEJ ÚNIE Základné smernice 1. Vykonávanie iniciatív ohlásených v oznámení o politike konkurencieschopnosti priemyslu pre Európsku úniu v oblastiach: - nehmotných investícií, - priemyselnej spolupráce, - priemyselných stránok hospodárskej súťaže, - modernizácie úlohy verejných orgánov. 2. Uľahčovanie vzniku učiacej sa spoločnosti, hlavne podporovaním pokračujúceho vzdelávania. 3. Rozvoj priemyselnej spolupráce na základe konkrétnej situácie v krajinách v: - strednej a východnej Európe, baltických štátoch a krajinách SNŠ, - v oblasti Stredozemného mora a Latinskej Ameriky, - Ázie, - krajín AKT a južnej Afriky. 4. Posilňovanie a prehlbovanie vzťahov medzi Európskou úniou a Spojenými štátmi, hlavne prostredníctvom podpory transatlantického obchodného dialógu. 5. Zriadenie databázy prekážok, ktorým čelia európske podniky v tretích krajinách, podľa jednotlivých trhov, v spolupráci s príslušným výborom pre obchodnú politiku, s národnými správami a s priemyslom. 6. Preskúmanie otázky premiestňovania priemyslu a služieb a správa o výsledkoch Generálnemu riaditeľstvu pre priemysel. 7. Zlepšenie fungovania vnútorného trhu, najmä s cieľom urýchlenia procesu štandardizácie a posilňovania úsilia na koordináciu národných iniciatív na pomoc spoločnostiam, ktoré čelia prekážkam v oblasti obchodu v Európskej únii. 8. Skúmanie a zvyšovanie komplementarity medzi priemyselnými činnosťami a súvisiacimi službami. 9. Výročná správa o rozvoji konkurencieschopnosti európskeho priemyslu, založená najmä na informáciách získaných pre Panorámu európskeho priemyslu. 10. Pravidelné správy o pokroku pre Generálne riaditeľstvo pre priemysel o postupe s týmto akčným programom a možných úpravách programu pre nasledujúce roky. --------------------------------------------------